b'\n_START_ARTICLE_\nPrapro\xc4\x8de v Tuhinju\n_START_SECTION_\nZgodovina\n_START_PARAGRAPH_\nPrapre\xc4\x8de spadajo med kraje, ki se kljub svoji odro\xc4\x8dni legi v starih listinah omenjajo zelo zgodaj. \xc5\xbde leta 1232 so namre\xc4\x8d v tem kraju navedene tri kmetije, ki jih je ustanovitelj kamni\xc5\xa1kega me\xc5\xa1\xc4\x8danskega \xc5\xa1pitala poklonil oltarju Janeza Krstnika v Marijini cerkvi na \xc5\xa0utni. Ime kraja je navedeno le v nem\xc5\xa1ki obliki kot Varen (od Farn v pomenu praprot). Da gre res za Prapre\xc4\x8de in ne morda za Praprotno je razvidno iz urbarja omenjenega oltarja Janeza Krstnika iz let 1656/1663, kjer je navedeno, da so omenjene tri kmetije v Tuhinjski dolini v \xc2\xbbPrabartschach\xc2\xab, v urbarju iz 1584 pa je isti kraj zapisan kot \xc2\xbbPraprotisch\xc2\xab.'